Shiga
Rahkai amyu ni shanglawm ai hpyen wunkat yu poi Hpakan KIA Dap 6 galaw
- Post 29 September 2012
- Last Updated on 29 September 2012
- By KNG
- Hits: 670
Hpu nau Rahkai amyusha ni shanglawm ai Hpakan KIA dap 6 a Masat Yan 10 ningpawt ninghpang hpyen wunkat hpe lai wa sai bat Manga Ya, September 28 ya shani galaw sai re.
Jawng yu ai jawngma ni hta, num 13, la 136 hte, Rahkai amyusha 29, yawng 178 re lam KIA hpyendu langai tsun ai.
Lamang hpe Uru Hka hku, Anang Hpyen It Dabang kaw jahpawt hkying 11 kawn shani hkying 2 laman galaw mat ai re lam chye lu ai.
Ndai lamang hta, KIA Dujum Maji Naw Rin, Dap up Dukaba Nhkum Zau Doi hte Dukaba Hkawng Gyung ni kawn wunkat yu ai hpyenla ni hpe n-gun jaw ga tsun mat ai lam chye lu ai.
N-gun jaw ga tsun ai shaloi, Jinghpaw mungdaw hpe yawng jawm makawp maga na lit nga ai hte Myen asuya kaw hpyi taw yang hpa mung lu wa na n re lam, tsun mat wa ai nga nna, ndai lamang shanglawm ai buga masha langai KNG Jinghpaw Shiga Dap de tsun wa ai.
“Anhte la iwa sai, 1960 kawn 2011 ning du hkra Myen asuya kaw madu uphkang ahkaw ahkang lu na matu hpyi wa ai, raitim n lu ai. Ya Karai Kasang kaw sha hpyi ai, ading tawk lu jaw ai gaw Karai Kasang sha nga ai. Hpa n hkrit ra ai, anhte a awng padang gaw Karai Kasang re. Anhte masha ni a shara de sa gasat ai n re, tinang a ginra hpe makawp maga ai she re,” nga Maji Naw Rin tsun wa sai lam chye lu ai.
Ndai lamang hta mungshawa masha 200 daram shanglawm wa sai hte, ya ten hta Myen asuya hpyendap kawn, Myitkyina-Hpakan lam, Tamahkan-Hpakan sa lam lahkawng hpe hpaw lu na matu KIA dap 6 ginra rai nga ai, Sengja Bum hte Ginsi ni hpe zing madu la na, hpyen n-gun 600 lawm ai, dapdung 10 hte Hpakan ginwang kata htim gasat na matu hkyen lajang nga ai lam, mungga hta tsun shalawm wa sai hpe chye lu ai.
Hpakan ginwang gaw, Myen asuya hte KIO wuhpung lahkawng yan a matu, sut masa hku nna, ahkyak ai shara re hte, lai wa sai August shata kawn, Myen asuya hpyendap ni hpyen n-gun jat nna, htim gasat wa ai majaw, majan laja lana byin wa sai rai nga ai.
Ndai zawn re ai masa a lapran KIA kawn Rahkai amyusha ni lawm ai hpyen wunkat yu ai lamang galaw ai mung shawng n’nan lang rai nga ai.
knc_Latn kac_Latn eng_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn